At det har været en blæsende dag med forhøjet vandstand flere steder ved de danske kyster i dag, har sandsynligvis ikke overrasket mange hvis man har

At det har været en blæsende dag med forhøjet vandstand flere steder ved de danske kyster i dag, har sandsynligvis ikke overrasket mange hvis man har fulgt med, men dét der hændte i eftermiddags ved Svaneke Havn på den bornholmske østkyst er noget de færreste der oplevede det vil glemme. Videoen ovenfor er optaget af Claus S. Hansen der var snarrådig og forevigede det spektakulære skue.

Med et begyndte vandstanden pludselig at falde betragteligt og i løbet af få minutter havde vandspejlet sænket sig med op mod 60 centimeter. Derefter begyndte vandet igen at stige.

Det kan med det samme slås fast at den pludselige vandstandsændring ikke kan tilskrives det blæsende vejr og den generelt forhøjede vandstand, selvom sammenfaldet er kuriøst. Vandstandsændringer som følge af kraftig vind optræder nemlig i løbet af timer - ligesom med tidevand - og slet ikke på så kort tid som tilfældet er det på videoen.

De vandstandsmålere DMI har opsat på klippeøen har ikke registreret nogen usædvanlig hændelse i dagens løb, men med stor sandsynlighed er hele den bornholmske østkyst blevet ramt af denne pludselige bølge i dag. TV 2|VEJRET har i dag været i kontakt med oceanograf på DMI, Jacob Woge Nielsen, der ud fra beskrivelsen og hændelsesforløbet vil betegne dagens bølge som en 'minitsunami' med ukendt dannelsesårsag. Tsunami betyder i ordets egentlige forstand 'havnebølge' på japansk, og er karakteriseret ved at have en meget stor bølgelængde, og hvor hele havet fra top til bund er i bevægelse - i modsætning til vindskabte bølger der findes på overfladen.

Desuden er bølgeperioden - det vil løst sagt sige tiden det tager en bølge at passere et sted - på mellem 5 og 15 minutter under en tsunami. Noget der passer godt med observationerne fra Svaneke Havn i dag.

En sådan tsunami er sædvanligvis igangsat af et undersøisk jordskælv, men umiddelbart er der intet der tyder på dette. I løbet af de nærmeste dage kan det dog være at data viser at der har været seismiske rystelser ved de Baltiske lande.

Ifølge Jacob Woge Nielsen er der før registreret 'mystiske' bølger ved de danske kyster. Det mest berømte eksempel er fra den 21. juli 1998 hvor vandstanden ved den jyske vestkyst pludselig steg med op mod 60 centimer. Det samme var tilfældet den 18. juni 2002 hvor vandstanden steg omtrent 40 centimeter. I begge situationer var kraftige uvejr over havet sandsynligvis årsag til minitsunamierne - eller 'meteotsunamierne' som fænomenet undertiden også kaldes.

TV 2|VEJRET følger episoden løbende.